b'\n_START_ARTICLE_\nAlian\xc8\x9ba Civiliza\xc8\x9biilor\n_START_SECTION_\nFondarea\n_START_PARAGRAPH_\nAlian\xc8\x9ba Civiliza\xc8\x9biilor a fost fondat\xc4\x83 pe baza unei ini\xc8\x9biative lansate \xc3\xaen cadrul ONU, la 14 iulie 2005, de c\xc4\x83tre fostul Secretar General al ONU, Kofi Annan. Ini\xc8\x9biativa Secretarului General al ONU, co-autorat\xc4\x83 de Spania \xc8\x99i Turcia, a plecat de la propunerea premierului spaniol Jos\xc3\xa9 Luis Rodr\xc3\xadguez Zapatero, prezentat\xc4\x83 \xc3\xaen septembrie 2004, \xc3\xaen cadrul celei de a 59-a sesiuni a Adun\xc4\x83rii generale a ONU.\n_START_SECTION_\nCadru institu\xc8\x9bional\n_START_PARAGRAPH_\nAlian\xc8\x9ba Civiliza\xc8\x9biilor este sprijinit\xc4\x83 de un Grup de Prieteni (GP), structur\xc4\x83 informal\xc4\x83 cu o componen\xc8\x9b\xc4\x83 care a ajuns la peste 80 de \xc8\x9b\xc4\x83ri \xc8\x99i organiza\xc8\x9bii interna\xc8\x9bionale, printre care toate statele membre ale Uniunii Europene \xc8\x99i ale Comisiei Europene. La 26 aprilie 2007, actualul secretar general, Ban Ki-moon, l-a desemnat pe fostul pre\xc8\x99edinte portughez, Jorge Sampaio, drept \xc3\x8enalt Reprezentant pentru Alian\xc8\x9ba Civiliza\xc8\x9biilor. Activit\xc4\x83\xc8\x9bile acesteia sunt asistate de un secretariat, care func\xc8\x9bioneaz\xc4\x83 \xc3\xaen cl\xc4\x83direa Secretariatului ONU de la New York.\n_START_SECTION_\nGrupul de Nivel \xc3\x8enalt\n_START_PARAGRAPH_\nPentru concretizarea ini\xc8\x9biativei de \xc3\xaenfiin\xc8\x9bare a Alian\xc8\x9bei Civiliza\xc8\x9biilor, a fost creat, sub egida ONU, un grup de nivel \xc3\xaenalt, format din personalit\xc4\x83\xc8\x9bi din \xc3\xaentreaga lume \xc8\x99i co-prezidat de Federico Mayor, fost director general al UNESCO \xc8\x99i Mehmet Aydin, ministrul turc al afacerilor religioase \xc8\x99i profesor de filosofie. Grupul de nivel \xc3\xaenalt a elaborat un raport, prezentat \xc3\xaen Adunarea general\xc4\x83 a ONU, \xc3\xaen decembrie 2006, care a analizat cauzele actualelor tensiuni interculturale \xc8\x99i inter-religioase \xc8\x99i a avansat propuneri de ac\xc8\x9biuni concrete pentru promovarea unei mai bune \xc3\xaen\xc8\x9belegeri \xc8\x99i cooper\xc4\x83ri \xc3\xaentre diversele comunit\xc4\x83\xc8\x9bi din \xc3\xaentreaga lume. Raportul a formulat recomand\xc4\x83ri de natur\xc4\x83 politic\xc4\x83 (elaborarea unei C\xc4\x83r\xc8\x9bi Albe privind conflictul israeliano-palestinian, convocarea unei conferin\xc8\x9be de pace privind Orientul Mijlociu, sprijinirea pluralismului politic \xc3\xaen \xc8\x9b\xc4\x83rile islamice, re\xc3\xaennoirea angajamentului \xc3\xaen favoarea multilateralismului, solu\xc8\x9bionarea politic\xc4\x83 a situa\xc8\x9biilor din Irak \xc8\x99i Afganistan, respectarea deplin\xc4\x83 \xc8\x99i coerent\xc4\x83 a dreptului interna\xc8\x9bional \xc8\x99i a drepturilor omului etc.) \xc8\x99i a propus realizarea de proiecte concrete \xc3\xaen patru domenii de ac\xc8\x9biune: educa\xc8\x9bie, tineret, migra\xc8\x9bie \xc8\x99i media._NEWLINE_La 14 iunie 2007, Jorge Sampaio a prezentat planul de ac\xc8\x9biune 2007-2009 pentru punerea \xc3\xaen practic\xc4\x83 a recomand\xc4\x83rilor formulate \xc3\xaen raportul Grupului de nivel \xc3\xaenalt.\n_START_SECTION_\nRom\xc3\xa2nia \xc8\x99i Alian\xc8\x9ba Civiliza\xc8\x9biilor\n_START_PARAGRAPH_\nLa \xc3\xaenceputul anului 2007, Rom\xc3\xa2nia a aderat la Grupul de Prieteni \xc8\x99i a participat, la nivel de ministru al afacerilor externe, la reuniunile ministeriale ale Alian\xc8\x9bei Civiliza\xc8\x9biilor, organizate \xc3\xaen marja celei de-a 62-a sesiuni a Adun\xc4\x83rii Generale a ONU (New York, 26 septembrie 2007) \xc8\x99i a forumului anual (Madrid, 15-16 ianuarie 2008). \xc3\x8en anul 2009, forumul anual al Alian\xc8\x9bei este g\xc4\x83zduit de Turcia, la Istanbul, \xc3\xaen perioada 6-7 aprilie 2009.\n_START_SECTION_\nAmbasadori ai Alian\xc8\x9bei Civiliza\xc8\x9biilor pentru Rom\xc3\xa2nia\n_START_PARAGRAPH_\nDrept ambasadori pentru Rom\xc3\xa2nia ai Alian\xc8\x9bei Civiliza\xc8\x9biilor au fost desemna\xc8\x9bi academicianul R\xc4\x83zvan Theodorescu, prof. univ. dr. George Grigore \xc8\x99i actri\xc8\x9ba Maia Morgenstern, care \xc8\x99i-au pus \xc3\xaenaltul prestigiu cultural \xc8\x99i academic \xc3\xaen slujba dialogului intercultural, interreligios, interetnic.'